text: Esbjerg-træner revser 'arrogante' spillere
  20 oktober 2013 kl. 14.52
  Niels Frederiksen er rasende over Esbjergs indsats mod FC Vestsjælland. Spillerne var arrogante, mener han.
  Esbjerg formåede ikke at få point i søndagens udekamp mod FC Vestsjælland. Vestjyderne må rejse hjem med et 2-1-nederlag i bagagen, og det behager bestemt ikke træner Niels Frederiksen, der efter kampen er rasende på spillerne.
  - Vores første halvleg var rigtig, rigtig dårlig. Det, der ødelægger det, er, at vi kommer ud med så dårlig en attitude, og med så meget arrogance, siger Niels Frederiksen.
  - Folk tror jo, at de er fantastisk dygtige, men faktum er, at vi tabte 2-1 til FC Vestsjælland. Glemmer man den ydmyghed, der skal til, og det synes jeg, at vores spillere gjorde i dag, så synes jeg man spiller arrogant, og det synes jeg, vi gjorde i første halvleg.
  - Det klæder os ikke.
  Den arrogante attitude, Frederiksen så i første halvleg, har ikke tidligere været et problem hos vestjyderne.
  - Jeg har ikke fornemmet det før, men jeg så det første gang i dag. Jeg sagde til spillerne i pausen, at jeg virkelig hadede at se dem spille i første halvleg, for de udstrålede præcis alle de værdier og kvaliteter, som jeg afskyr allermest, siger Frederiksen.
  - Jeg synes det blev bedre i anden halvleg, hvis jeg skal være lidt konstruktiv.
  FC Vestsjælland var foran 1-0 ved pausen, og hjemmeholdet kom også på 2-0, inden Esbjerg fik pyntet på resultatet.
  